बर्रा 8 निवासी 60 वर्षीय प्रकाशवती मिश्रा का शव अस्पताल की लिफ्ट के नीचे मिला। बेटे विनय मिश्रा के अनुसार उनके पिता अवध नारायण मिश्रा (70 वर्ष) का हार्निया का ऑपरेशन अस्पताल में हुआ था। उन्हें रविवार को डिस्चार्ज होना था। मां दो दिन से पिता की देखभाल के लिए अस्पताल में थीं। रविवार सुबह 7 बजे के बाद से मां अस्पताल में नहीं दिखीं। परिजनों ने घंटों अस्पताल, आसपास और रिश्तेदारों के घर ढूंढ़ा पर उनका पता नहीं चला। परिजनों ने जानकारी के लिए अस्पताल स्टाफ पर दबाव डाला तो एक कर्मचारी ने लिफ्ट के नीचे मोबाइल की टार्च से देखा। वहां प्रकाशवती का शव पड़ा था। परिजनों आरोप है कि अस्पताल प्रबंधन ने इसकी जानकारी उन्हें नहीं दी और चुपचाप शव निकालकर एंबुलेंस में रखकर उसे ठिकाने लगाने जा रहे थे। तभी उनकी नजर पड़ गई। विनय के अनुसार हार्निया के मामूली ऑपरेशन के लिए यहां 60 हजार रुपए जमा कराए गए थे, जबकि अस्पताल चैरिटेबिल है।